Panoul care face reclamă unei spălătorii auto din cartierul Burdujeni a fost mânjit cu vopsea

Dezgolită şi nu prea

Un panou care face reclamă unei spălătorii auto din cartierul Burdujeni al municipiului Suceava a fost mânjit cu vopsea, pe porţiunea pe care apare o tânără sexy, îmbrăcată sumar, care spală un Trabant.

Anterior, proprietarul spălătoriei auto a primit două scrisori anonime în care i se „recomanda” ca în maximum o săptămână să dea panoul jos. Anonimul, care s-a prezentat la plural, reprezentând, chipurile, mai mulţi locatari din zonă, i-a cerut patronului să dea jos reclama „cu o femeie dezgolită, într-o poziţie imorală, îmbrăcată ca o prostituată” şi să nu mai aibă o „gândire curvară”.

De la „vă rugăm respectuos” la „aveţi o gândire curvară”

Viorel Romaniuc, patronul spălătoriei Vidarom din Suceava, a achiziţionat acum câteva luni de zile panoul şi a obţinut aprobare de la primărie pentru spaţiu publicitar. Panoul a fost amplasat la intrarea în spălătorie, la marginea şoselei care urcă spre cimitirul din Burdujeni.

Romaniuc a achitat 150 de lei taxa anuală pentru panou, în timp ce costurile de producţie ale acestuia au fost de aproximativ 1.500 de lei.

În decembrie 2013, în interval de câteva zile, avea să primească două scrisori anonime cu acelaşi conţinut.

„Vă rugăm în mod respectuos să nu uitaţi că avem copii care trec zilnic pe lângă reclama dvs. cu acea femeie dezgolită, într-o poziţie imorală, îmbrăcată ca o prostituată. Să nu uitaţi că în perimetrul spălătoriei dvs. sunt trei Biserici, una ortodoxă şi două neoprotestante. Trebuie să aveţi puţin respect şi frică de Dumnezeu, faţă de credincioşii care frecventează aceste biserici”, se arată în scrisoarea anonimă.

Deşi pe panou apare o tânără îmbrăcată cu o bluză albă, care îi acoperă bustul, fără decolteu şi cu o pereche de pantaloni scurţi, imaginea fiind departe de a putea fi catalogată drept „porno”, anonimul a fost foarte virulent în scrisoare.

„Este regretabil că dvs. ca om familist şi tată cu copii aveţi o gândire curvară, ca şi cum nu funcţionează afacerea dvs. dacă nu puneţi o reclamă mai pornografică, mai neruşinată. Când mergem cu copiii noştri la sfânta biserică suntem atât de ruşinaţi ca părinţi pentru că copiii ne întreabă: de ce a pus nenea ăsta reclama cu tanti dezbrăcată?”.

La finalul scrisorii anonimul l-a ameninţat pe patron cu o plângere la Parchet, dacă nu dă jos panoul în termen de o săptămână.

Proprietarul a crezut că scrisorile sunt o glumă

Viorel Romaniuc a tratat cele două scrisori mai mult ca pe o glumă, cu atât mai mult cu cât nu a fost abordat în mod oficial de vreo persoană nemulţumită ori de vreun reprezentant al bisericilor din zonă. Nici nu avea motiv să fie îngrijorat, mai ales că toate persoanele pe care le-a întrebat nu au văzut nimic pornografic la tânăra de pe panou.

Surpriza deloc plăcută a venit însă în seara zilei de 1 ianuarie. La o oră la care nimeni nu era în zonă, panoul a fost stropit pe ambele părţi cu vopsea, pe porţiunea pe care este imprimată tânăra sexy care spală un Trabant.

Panoul va fi refăcut şi expus în aceeaşi formă

În acţiunea sa, individul a stropit cu vopsea şi unul dintre Trabanturile familiei Romaniuc, membrii acesteia fiind cunoscuţi ca mari colecţionari ai acestei mărci.

Viorel Romaniuc a precizat că nu s-a hotărât încă dacă să depună sau nu plângere la poliţie, cel mai mult fiind deranjat de faptul că autorul a acţionat noaptea, mişeleşte, fără a veni să-i spună în faţă ce are de spus.

Viorel Romaniuc a spus că va reface panoul şi că îl va expune în aceeaşi formă.